Pressemelding

Sendt 04.12.2017

**Hjelperytterne - ny norsk veldedighetsforening**

*Ny forening bruker mosjonssykling som grunnlag for å samle inn penger til veldedig formål.*

Den nystiftede foreningen Hjelperytterne kombinerer mosjonssykling og pengeinnsamling til veldedige formål. Det veldedige formålet kan endres fra år til år, slik at flest mulig kan få nytte av hjelpen. 2018 er første innsamlingsår hvor de innsamlede midler skal gå til å støtte tandemsyklig for blinde og svaksynte. Hjelperytterne og Norges Cykleforbund har inngått avtale om fordeling av midler i 2018.

Bak foreningen står Jonny Moen og danske Michael Andersen. Begge er aktive mosjonssyklister og har bl.a. i en årrekke hatt med en rekke nordmenn på å sykle fra Oslo til Paris.

”Veldedighetssykling er stort i Danmark og andre land i Europa” forteller Michael Andersen. ”Det er en lang tradisjon å kombinere det å «trå i pedalene» med å samle inn midler til en rekke forskjellige formål, og hvert år samles det inn millioner av kroner, Euro og engelske pund til veldedighet. I Norge er der mange særdeles aktive mosjonssyklister og det er generelt stor velvilje og oppbacking i forhold til veldedighet, så vi ser en opplagt mulighet til å kombinere dette”.

**Sykling på Mont Ventoux**

Målet for syklingen i 2018 er Mont Ventoux i Provence i Frankrike. Fjellet er kjent som «Det skallede fjell» og er et av de mest ikoniske Tour de France-fjell. Herfra går turen i juni 2018 – først med fly til Nice og deretter skal deltakerne ikke bare én, men hele fire gange opp på Mont Ventoux.

”Det er en utfordring i seg selv å sykle Mont Ventoux” sier Jonny Moen, ”men den utfordringen tar vi gjerne, for vi vet at med denne utfordringen kan være med på å hjelpe andre som sliter med større utfordringen i hverdagen. Vi starter med å sykle den mest kjente Tour de France-stigning fra Bedoin. To dager senere tar vi den helt store utfordringen og forsøker å komme opp via alle 3 rutene som fører til toppen– på én dag. Klarer vi det, blir vi medlem av den eksklusive klubben ”Club des Cinglés du Mont Ventoux” (”Galningene fra Mont Ventoux”), en klubb som inntil videre kun har litt over 50 norske medlemmer. Det tallet synes vi skal være mye større”.

**Samler inn til tandemsykling**

I 2018 sykler Hjelperytterne for å samle inn penge til støtte for tandemsykling i Norge. Opplegget er at alle deltakerne samler inn minst NOK 5 000 til formålet.

”En god syklist, Amund Røsås, som var med oss på tur til Paris for et par år siden, tok i høsten 2016 initiativet til at IF Frøy skulle begynne å arbeide med tandemsykling ”, forteller Michael Andersen. ”Vi synes det er utrolig flott og spennende arbeide som er på gang, og heldigvis er det nå flere klubber i Norge som arbeider med tandemsykling. Norges CykleForbund, NCF, er også med på samarbeidet og vi vil gjerne gjøre vårt til at enda flere blinde og svaksynte får muligheten til å komme seg ut og være aktive – og samtidig få både gode sosiale og naturmessige opplevelser”.

**Starter i Oslo**

Det største, aktive tandemsyklingsmiljøet er inntil videre i hovedstadsområdet og det er også her Hjelperytterne vil etablere sitt første team. Det legges opp til felles treningsstart i begynnelsen av det nye året, hvor det i vinterperioden trenes innendørs eller muligens i skogen hvis været tillater det. Senere på året vil treningen foregå utendørs, og toppes med turen til Mont Ventoux i juni.

”Det er flere klubber i hovedstadsområdet som er godt i gang med tandemsykling, så det er opplagt at vi har størst fokus her”, sier Jonny Moen. ”Det er et etablert miljø vi kan jobbe aktivt mot. Samtidig vil vi naturligvis veldig gjerne jobbe med team i andre deler av landet, og vi er klare til at etablere ett eller flere regionale team, hvis interessen er til stede. Hvis vi på denne måten kan medvirke til å spre tandemsykling – og dermed hjelpe enda flere - er det fantastisk”.

**Glade for samarbeidet**

Karsten Ølstad fra Norges Cykleforbund er ansvarlig for forbundets arbeid med tandemsykling. ”Jeg ble selvfølgelig positivt overrasket da Michael og Jonny tok kontakt og fortalte om Hjelperytterne og hvordan de kunne være med å finansiere en satsing på tandemsykling”, sier Ølstad. ”Flere klubber har vært i gang med arbeidet de siste årene, og det har vært stor interesse og oppbacking rundt prosjektet. Det er viktig at vi nå opprettholder suksessen og får enda flere blinde og svaksynte og flere klubber interessert i sporten, så henvendelsen fra Hjelperytterne kommer på et særdeles godt tidspunkt. I 2018 vil vi ha behov for midler til flere sykler og mer utdannelse, så det passer jo perfekt at en del av dette likegodt kommer fra andre syklister”.

Foreningen Hjelperytterne inviterer til informasjonsmøte på Scandic Hotel Vulkan i Oslo onsdag 13. desember kl. 19.30, hvor alle interesserte er velkommen.

*Ytterlige opplysninger*

[www.hjelperytterne.no](http://www.hjelperytterne.no)

Hjelperytterne

Michael Andersen, ma@hjelperytterne.no, tlf. +45 4026 4046

Jonny Moen, jm@hjelperytterne.no, tlf. 412 64 532